Na temelju Zaključka o prihvaćanju Programa poticanja digitalne transformacije MSP-a i razvoja IKT sektora u Istarskoj županiji u 2022. godini i objavi Javnog poziva za dodjelu potpora male vrijednosti za poticanje digitalne transformacije MSP-a u Istarskoj županiji – 2022. godina i Javnog poziva za dodjelu potpora za poticanje konkurentnosti i razvoja IKT sektora u Istarskoj županiji u 2022 godini KLASA: 402-08/22-01/02, URBROJ: 2163-01/11-22-03 od 21 rujna 2022. godine, Upravni odjel za gospodarstvo Istarske županije objavljuje

**JAVNI POZIV**

**ZA DODJELU POTPORA ZA POTICANJE KONKURENTNOSTI I RAZVOJA IKT SEKTORA**

**U ISTARSKOJ ŽUPANIJI U 2022. GODINI**

**1. PREDMET JAVNOG POZIVA**

Predmet ovog javnog poziva je poticanje konkurentnosti i razvoja malog gospodarstva u području IKT sektora Istarske županije kroz dodjelu bespovratnih potpora male vrijednosti iz proračuna Istarske županije

**2. CILJEVI I PRIORITETI JAVNOG POZIVA**

Prioritet ovog Javnog poziva je, putem ciljane potpore za razvojna ulaganja, jačati konkurentnost i poticati rast malih gospodarskih subjekata u IKT sektoru, koji svojim poslovanjem ostvaruju tržišnu uspješnost, te povećati broj gospodarskih subjekata i zaposlenih u IKT sektoru.

Ciljevi ovog Javnog poziva su:

1. Jačanje konkurentnosti IKT sektora u Istarskoj županiji

* povećanje učinkovitosti poslovanja i konkurentnosti malih gospodarskih subjekata u IKT sektoru,
* poticanje inovacija i ubrzanje poslovnih procesa kroz primjenu informatičke tehnologije,
* smanjenje troškova rada i povećanje efikasnosti poslovanja
* edukacija zaposlenika o novim tehnologijama
* Razvoj novih IKT proizvoda

1. Poticanje razvoja IKT sektora u Istarskoj županiji

* smanjenje početnih financijskih izdataka novoosnovanim poduzećima
* smanjenje troškova rada u procesu samozapošljavanja ili zapošljavanja novog djelatnika, odnosno poticanje zapošljavanja nove radne snage
* povećanje broja gospodarskih subjekata u IKT sektoru

**3. FINANCIJSKA SREDSTVA**

Istarska županija u cilju poboljšanja konkurentnosti subjekata malog gospodarstva osigurava financijska sredstva u vidu nepovratnih potpora male vrijednosti za ulaganjima u konkurentnost i razvoj IKT sektora u visini od 750.000,00 kuna u Proračunu Istarske županije za 2022. godinu, na poziciji 226280 razdjela 014. Upravni odjel za gospodarstvo.

Upravni odjel za gospodarstvo Istarske županije zadržava pravo ne dodijeliti sva raspoloživa sredstva u okviru ovog Poziva.

**4**. **KORISNICI SREDSTAVA**

Korisnici mjera iz ovog Programa mogu biti subjekti malog gospodarstva utvrđeni Zakonom o poticanju razvoja malog gospodarstva („Narodne novine broj 29/02, 63/07, 53/1., 56/13 i 121/16) i Zakonom o zadrugama (Narodne novine 34/11, 125/13, 76/14, 114/18, 98/19) koji su u cijelosti u privatnom vlasništvu te posluju i imaju registrirano sjedište na području Istarske županije izuzev trgovačkih društava kojima je Istarska županija osnivač ili ima vlasnički udjel u temeljnom kapitalu.

**5. UVJETI DODJELE NEPOVRATNIH POTPORA**

Potpore male vrijednosti (de minimis potpore) dodjeljivati će se subjektima malog gospodarstva u obliku bespovratnih sredstava kao nadopune privatnom financiranju.

Nepovratne potpore se dodjeljuju za pokriće do maksimalno 50% opravdanih troškova izvršenog ulaganja. Porez na dodanu vrijednost te sve zakonom regulirane pristojbe nisu prihvatljiv trošak.

Troškovi se priznaju ako su nastali u razdoblju od 1. siječnja 2022. godine do predaje zahtjeva.

Troškovi moraju biti razumni, opravdani i u skladu s načelom odgovornog financijskog upravljanja, odnosno u skladu s načelima ekonomičnosti, učinkovitosti i djelotvornosti za postizanje rezultata, te biti u skladu s tržišnim cijenama.

Po ovom Javnom pozivu prijavitelj može prijaviti više mjera isključivo kroz jedan zahtjev.

Potpora može biti odobrena isključivo **na osnovi priloženog računa** **i dokaza o izvršenoj uplati.** Nalog za plaćanje, ugovor o operativnom leasingu, kompenzacija, cesija, te računi izdani od povezanih poduzeća se ne prihvaćaju kao dokaz o izvršenom plaćanju**.** Račun o predujmu se ne priznaje kao dokaz o kupnji.

Ako korisnik mjere stekne pravo na potporu u trenutku u kojem, u toku provedbe Javnog poziva, preostane manji iznos sredstava od iznosa potpore na koji poduzetnik ima pravo, dodijelit će mu se potpora u preostalom iznosu planiranih namjenskih sredstava iz Proračuna Istarske županije. Ako korisnik ne pristane na primitak potpore u preostalom iznosu, preostala sredstva dodijeliti će se sljedećem korisniku koji zadovoljava sve uvjete ovog Javnog poziva, prema redu zaprimanja.

1. **Prihvatljivi prijavitelji**

Prijavu mogu podnijeti trgovačka društva, obrti i zadruge:

* koja ima sjedište i obavlja djelatnost na području Istarske županije,
* koji nemaju evidentiran dug po osnovi javnih davanja o kojima službenu evidenciju vodi Porezna uprava,
* koji imaju podmirene obaveze prema Istarskoj županiji s osnove županijskih poreza
* koji su u skladu s odredbama Zakona o poticanju razvoja malog gospodarstva (NN 29/02, 63/07, 53/1., 56/13 i 121/16) ili Zakonom o zadrugama (Narodne novine 34/11, 125/13, 76/14, 114/18, 98/19)
* koji su u skladu s Odredbama o potporama male vrijednosti (UREDBA KOMISIJE (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore),
* korisnik potpore mora imati najmanje jednog (1) zaposlenog na neodređeno vrijeme na puno radno vrijeme, pri čemu se zaposlenom osobom smatra i vlasnik/ica,
* potpora može biti odobrena isključivo na osnovi priloženog računa i dokaza o uplati (preslika izvoda žiro računa kojim se dokazuje izvršeno plaćanje)
* koji imaju podmirene obveze prema zaposlenicima (dokazuje se Skupnom izjavom)
* projekt ulaganja koji je prijavljen za dodjelu bespovratnih sredstava mora se provoditi na području Istarske županije
* Kojima je osnovna djelatnost jedna od dolje navedenih iz razreda Nacionalne klasifikacije djelatnosti – NKD 2007 (NACE Rev.2):
  + C 26.20 Proizvodnja računala i periferne opreme
  + C 26.30 Proizvodnja komunikacijske opreme
  + J 58.21 Izdavanje računalnih igara
  + J 58.29 Izdavanje ostalog softvera
  + J 62.01 Računalno programiranje
  + J 62.02 Savjetovanje u vezi s računalima
  + J 62.03 Upravljanje računalnom opremom i sustavom
  + J 62.09 Ostale uslužne djelatnosti u vezi s informacijskom tehnologijom i računalima
  + J 63.11 Obrada podataka, usluge poslužitelja i djelatnosti povezane s njima
  + S 95.11 Popravak računala i periferne opreme
  + S 95.12 Popravak komunikacijske opreme

Izuzetak su prijavitelji kojima osnovna djelatnost nije jedna od navedenih, ali su većinu prihoda u prethodnoj godini ostvarili iz jedne od prihvatljivih djelatnosti. Navedeno se dokazuje odgovarajućim dokazom iz poslovnih knjiga, na primjer bruto bilanca, analitika kartice prihoda.

1. **Nepovratne potpore se neće dodijeliti gospodarskim subjektima**

* ukoliko su poduzetniku isplaćena sredstva za potporu posljednje dvije godine uzastopno,
* nad kojima je otvoren stečajni postupak ili predstečajna nagodba, koji se nalaze u postupku likvidacije te onima koji su obustavili poslovnu djelatnost ili im je račun u blokadi,
* koji imaju dospjeli dug s osnova poreza i doprinosa za mirovinsko i zdravstveno osiguranje, osim ako im je sukladno posebnim propisima, odobrena odgoda plaćanja navedenih obveza,
* potpora se ne može koristiti za kupovinu rabljene opreme,
* podnositelj zahtjeva nema pravo na potporu ukoliko je za istu namjenu primio potporu iz drugih izvora,
* koji su u postupku povrata državne potpore ili potpore male vrijednosti;
* nepotpune prijave se neće razmatrati.
* Sezonskim obrtima
* Fizičkim osobama koje obavljaju kućnu radinost ili sporedno zanimanje sukladno Zakonu o obrtu
* Partnerskim i povezanim gospodarskim subjektima, ukoliko je jedan prijavitelj već ostvarilo pravo na potporu

Potpore iz ovog Javnog poziva smatraju se državnim potporama male vrijednosti i na njih se odnose sva pravila sadržana u Uredbi Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije – „de minimis“ potpore (''SL EU L352, 24.12.2013., str.1.'').

Po ovom Javnom pozivu nije moguće financirati nabavu motornih vozila.

**6. MJERE ZA PROVOĐENJE JAVNOG POZIVA**

Kako bi investicije bile prihvatljive moraju doprinositi ostvarenju ciljeva Poziva.

Prihvatljive su investicije koje uključuju jednu ili više prihvatljivih mjera/aktivnosti.

**1.Za ispunjenje cilja „Jačanje konkurentnosti IKT sektora u Istarskoj županiji“ bespovratne potpore male vrijednosti dodjeljivati će se kroz sljedeće mjere:**

**Mjera 1.1. Sufinanciranje istraživanja i razvoja novih IKT proizvoda/usluga**

Cilj mjere: Poduprijeti nove ideje i tehnologije koje razvijaju IKT poduzeća. Nove ideje mogu biti u digitalnom (programi, skripte, aplikacije) ili fizičkom obliku (prototipovi uređaja ili komponenti)

Prihvatljive aktivnosti:

* + provjera potencijalno inovativnog poslovnog koncepta,
  + izrada prototipa inovativnog IKT proizvoda/usluge,
  + istraživanje tržišta i konkurencije,
  + testiranje s krajnjim korisnicima i prilagodba razvijanog proizvoda/usluge zahtjevima tržišta,
  + razvoj, promociju i komercijalizaciju novih proizvoda/usluga
  + zaštita intelektualnog vlasništva

Prihvatljivi troškovi:

* + alati za razvoj, odnosno programska podrška razvoju ideje u vidu specijaliziranih programa (software)
  + Oprema (hardware) za prototip – trošak sastavljanja prototipa u bilo kojoj fazi izrade
  + Najam opreme ili programa (licenca) – trošak najma mora biti vezan za razvoj novih IKT proizvoda i najdulje na 12 mjeseci
  + Vanjske usluge vezane uz razvoj novih IKT proizvoda ili demonstraciju (validacija tehnologije, testiranje, istraživanje proizvoda provedeno u laboratoriju)
  + ulaganje u upravljanje i zaštitu intelektualnog vlasništva
  + i drugi troškovi koji su u skladu s ovom mjerom, sukladno odluci Povjerenstva za obradu zahtjeva

Nije prihvatljiv trošak kupnje druge tehnologije, kao ni trošak osoblja. Savjetodavne usluge moraju biti dokumentirane.

Najviši iznos potpore po ovoj mjeri je 80.0000,00 kn. Potpora može iznositi maksimalno do 50 % vrijednosti prihvatljivih troškova.

**Mjera 1.2. Sufinanciranje daljnjeg rasta i razvoja postojećih IKT proizvoda/usluga**

Cilj mjere: Jačanje konkurentnosti IKT sektora u Istarskoj županiji poticanjem razvoja postojećih IKT proizvoda/usluga primjenom novih tehnologija i proizvodnih procesa radi postizanja novih funkcionalnosti i dodanih vrijednosti koje imaju pozitivan učinak na poslovne rezultate i rast poduzeća.

Prihvatljive aktivnosti:

* istraživanje i razvoj novih funkcionalnosti postojećih IKT proizvoda/usluga
* integracija umjetne inteligencije u postojeće IKT proizvode/usluge
* testiranje s krajnjim korisnicima i prilagodba razvijanog proizvoda/usluge zahtjevima tržišta,
* razvoj i komercijalizacija novih funkcionalnosti postojećih proizvoda/usluga
* oblikovanje završnog proizvoda/usluge

Prihvatljivi troškovi:

* nabava informatičke i druge opreme - uključuje samo nabavu strojeva, alata, opreme i računalnih programa namijenjenih isključivo za razvoj IKT proizvoda/usluge
* nabava softvera, usluga i infrastrukture u oblaku (uključuje najam poslužitelja i ostale infrastrukture, korištenje servisa u oblaku, najam i pretplata za usluge u oblaku, usluge obrade podataka i usluge pohrane podataka)
* trošak grafičkog i oblikovnog dizajna
* vanjske usluge vezane uz istraživanje i testiranje proizvoda/usluge
* ulaganje u upravljanje i zaštitu intelektualnog i industrijskog vlasništva
  + i drugi troškovi koji su u skladu s ovom mjerom, sukladno odluci Povjerenstva za obradu zahtjeva

Nije prihvatljiv trošak kupnje druge tehnologije, kao ni trošak osoblja. Savjetodavne usluge moraju biti dokumentirane.

Najviši iznos potpore po ovoj mjeri je 80.000,00 kn. Potpora može iznositi maksimalno do 50 % vrijednosti prihvatljivih troškova.

**Mjera 1. 3. Edukacija i automatizacija poslovnih procesa u IKT sektoru**

Cilj mjere: Smanjivanje poslovnog opterećenja zaposlenika u IKT sektoru radi omogućavanja njihove edukacije o novim digitalnim tehnologijama. Očekivani rezultat je smanjenje opterećenosti zaposlenika uvođenjem novih tehnologija automatizacije i edukacija zaposlenika o novim tehnologijama potrebnim za poslovanje poduzeća.

Prihvatljive aktivnosti:

* + Edukacija zaposlenika o novim tehnologijama vezanim uz poslovanje poduzeća
  + Automatizacija određenih repetitivnih procesa radi uštede vremena (workflow, process i resource productivity automation)
  + Rješenja u oblaku

Prihvatljivi troškovi:

Prihvatljivim troškovima smatraju se svi strogo namjenski troškovi prijavitelja koji su jasno povezani s prihvatljivim aktivnostima iz ovog članka, a uključuju:

* + Trošak seminara i radionica – samo kotizacija bez putnih troškova
  + Trošak vanjskih IKT stručnjaka ili poduzeća koji vrše edukacije on-site ili online (potrebno obrazložiti u prijavi na Javni poziv)
  + Skripte za automatizaciju poslovnih procesa
  + Upravljanje dinamičnim resursima
  + Nove aplikacije u oblaku koje omogućavaju rad na daljinu ili na drugi način smanjuju poslovnu opterećenost zaposlenika
  + i drugi troškovi koji su u skladu s ovom mjerom, sukladno odluci Povjerenstva za obradu zahtjeva

Najviši iznos potpore po ovoj mjeri je 40.000,00 kn. Potpora može iznositi maksimalno do 50 % vrijednosti prihvatljivih troškova.

**2.Za ispunjenje cilja „Poticanje razvoja IKT sektora u Istarskoj županiji“ bespovratne potpore male vrijednosti dodjeljivati će se kroz sljedeće mjere:**

**Mjera 2.1. Potpore novoosnovanim tvrtkama u IKT sektoru**

Cilj mjere: Pomoći novim tvrtkama da kroz dobivenu potporu ojačaju svoj položaj na tržištu i povećati broj gospodarskih subjekata u IKT sektoru.

Prihvatljive aktivnosti:

* + Izrada poslovnih planova/investicijskih programa
  + Edukacija zaposlenika u segmentu poslovanja poduzeća
  + Nabava računalnih programa, nabava softvera, usluga i infrastrukture u oblaku
  + Komercijalizacija i pozicioniranje na tržištu
  + Oprema potrebna za poslovanje poduzeća
  + Najam poslovnog prostora za rad poduzeća, najdulje na 12 mjeseci

Prihvatljivi troškovi:

* trošak savjetodavnih usluga koje pružaju vanjski konzultanti vezanih za izradu poslovnih planova/investicijskih programa
* projektno tehnološka dokumentacija,
* Trošak seminara i radionica - samo kotizacija bez putnih troškova
  + Trošak vanjskih IKT stručnjaka ili poduzeća koji vrše edukacije on-site ili online
  + Oprema (hardware) se financira u visini do 50%, maksimalno do 5000,00 kuna kada je u pitanju osnovna oprema poput osobnog računala, printera ili slična periferija (standardna uredska oprema). Financira se samo nova oprema.
  + Specijalizirani programi (software) potreban u poslovanju poduzeća. Operativni sustavi, office paketi i slični programi nisu prihvatljivi.
  + troškovi digitalnog marketinga i vizualnog identiteta, maksimalno do 5000,00 kuna
  + Licence za specijalizirane programe i najam u oblaku, najdulje na 12 mjeseci
  + Trošak najma poslovnog prostora – maksimalno do 12 mjeseci, bez režijskih troškova
  + i drugi troškovi koji su u skladu s ovom mjerom, sukladno odluci Povjerenstva za obradu zahtjeva

Najviši iznos potpore po ovoj mjeri je 50.000,00 kn. Potpora može iznositi maksimalno do 50 % vrijednosti prihvatljivih troškova.

Ne financiraju se novoosnovani subjekti ukoliko je isti poduzetnik prethodno već vlasnik ili suvlasnik poslovnog subjekta malog gospodarstva (trgovačkog društva, zadruge, profitne ustanove, obrta ili nositelj slobodnog zanimanja). Savjetodavne usluge moraju biti dokumentirane.

**Mjera 2.2. Potpore za novo zapošljavanje i samozapošljavanje**

Cilj mjere: Smanjenje troškova rada u procesu samozapošljavanja ili zapošljavanja novog djelatnika, odnosno poticanje zapošljavanja nove radne snage.

Prihvatljive aktivnosti:

* samozapošljavanje
* novo zapošljavanje na neodređeno

Prihvatljivi troškovi:

Iznos za svaku novozaposlenu osobu na neodređeno vrijeme i za samozapošljavanje iznosi 5.000,00 kuna.

Poslodavci koji novo zapošljavaju osobe s invaliditetom na neodređeno vrijeme, kao i osobe s invaliditetom koje se samozapošljavaju mogu ostvariti potporu u visini od 10.000,00 kuna

Korisnici potpore mogu biti poduzetnici koji su korisnici mjere aktivnog zapošljavanja HZZ-a kroz potporu za samozapošljavanje ukoliko ne ostvaruju dvostruko financiranje predmeta potpore.

**7. NEPRIHVATLJIVI ROŠKOVI**

Neprihvatljivi troškovi:

* + amortizacija dugotrajne imovine nabavljene na temelju ovog Poziva
  + ulaganja u kapital ili ulaganja u konsolidacijski zajam
  + troškovi koji nisu nastali tijekom tekuće godine u kojoj je objavljen Javni poziv
  + izdaci za PDV
  + plaćanja u gotovini
  + kamate na dug
  + nenovčani doprinosi: nefinancijski doprinosi trećih strana koji ne uključuju bilo kakav izdatak za korisnika
  + kupnja rabljene opreme
  + reprezentacije, službena putovanja
  + potrošni materijal, trgovačka roba i najam vozila i pokretnih strojeva
  + kupnja vozila
  + operativni troškovi
  + globe, novčane kazne i troškovi spora
  + troškovi vlastitog rada
  + izdaci vezani za plaće zaposlenicima
  + isplata bonusa osoblju
  + kompenzacije
  + i drugi troškovi koji nisu u skladu sa ciljevima ovog Javnog poziva

**8. POKAZATELJI UČINAKA I REZULTATA**

U svrhu omogućavanja praćenja uspješnosti provedbe ovog Poziva potrebno je opisati sljedeće pokazatelje učinka i rezultata u izvješću o provedbi Javnog poziva, a kratak evaluacijski upitnik zajedno s tablicom pokazatelja učinka i rezultata biti će dostavljen na e-mail svim korisnicima potpora u idućoj kalendarskoj godini.

|  |  |
| --- | --- |
| **Pokazatelji** | **Opis** |
| Pokazatelji učinka | |
| Potaknuta ulaganja | Iznos privatnih ulaganja s naznačenim učešćem javnih potpora poduzetnicima |
| Integrirani digitalni poslovni procesi | Broj integriranih novih digitalnih procesa sa svrhom poboljšanja poslovnih pokazatelja poduzeća.  Ako je integrirano više digitalno poslovnih procesa, potrebno je navesti svaki zasebni segment digitalizacije poduzeća (npr. razdvojiti izradu web trgovine i digitalizaciju proizvodnog pogona kao dva zasebno integrirana poslovna procesa). |
| Pokazatelji rezultata | |
| Neto otvorena i broj zaposlenih (sačuvana radna mjesta) | Neto otvorena radna mjesta definiraju se kao novootvorena radna mjesta od kojih se oduzimaju sva izgubljena radna mjesta od početka 2022. godine nadalje.  Potrebno je izračunati broj neto otvorenih radnih mjesta i sačuvanih radnim mjesta u 2022. godini.  U zaposlene se ubrajaju osobe koje su bile zaposlene na puno radno vrijeme i na neodređeno kod predmetnog poslovnog subjekta tijekom 2022. godine. |
| Povećan prihod od prodaje | Prihod – prihodi poduzeća iz poslovnih aktivnosti koji proizlaze iz prodaje roba i usluga tijekom određenog perioda. Prihodi ostvareni u 2022. i 2021. godini. (prema GFI)  Financijski, izvanredni i prihodi od investicija su isključeni |
| Smanjenje troškova proizvodnje | Potrebno je izračunati promjenu u troškovima proizvodnje u 2022. godini u odnosu na 2021. godinu  (prema GFI) |

**9. PODNOŠENJE PRIJAVA I TRAJANJE JAVNOG POZIVA**

Prijava na Javni poziv podnosi se Istarskoj županiji, Upravnom odjelu za gospodarstvo isključivo putem e-maila [gospodarstvo@istra-istria.hr](mailto:gospodarstvo@istra-istria.hr), u PDF ili JPG formatu. U naslov, odnosno predmet e-maila potrebno je napisati: **„Prijava za Javni poziv – razvoj IKT sektora“.**

Korisnik je obvezan čuvati izvornike dostavljene dokumentacije do isteka svih rokova utvrđenih ugovorom te omogućiti Istarskoj županiji uvid u istu prilikom provođenja kontrole. **Korisnik je obvezan zatražiti potvrdu o primitku e-pošte.**

Rok za dostavu prijave je od dana objave Javnog poziva do 30. studenog 2022. godine ili do iskorištenja sredstava (ukoliko se sredstva iskoriste prije krajnjeg roka za prijavu).

U trenutku iskorištenja sredstava, preostale zaprimljene prijave se više neće razmatrati.

Dan i vrijeme zaprimanja potpune obvezne dokumentacije smatra se danom i vremenom zaprimanja Zahtjeva. Dopunom dokumentacije nije dopušteno mijenjati prijavu na način kojim se povećavaju tražena bespovratna sredstva.

Sve nove obavijesti o tijeku provedbe Javnog poziva bit će pravovremeno objavljene na mrežnoj stranici Istarske županije www.istra-istria.hr.

Samo zaprimanje prijave ne jamči dobivanje potpore.

Upravni odjel za gospodarstvo će se koristiti javnim evidencijama za potrebe provjere dokumenata i dokaza, kojima podnositelji prijave dokazuju da ispunjavaju uvjete za dodjelu subvencija po ovom Javnom pozivu. Nepotpune, nepravodobne prijave, one prijave koje ne ispunjavaju uvjete ovog Javnog poziva neće se razmatrati, o čemu će podnositelj biti obavješten, te na iste nema pravo žalbe. **Preslike nije potrebno ovjeravati kod javnog bilježnika.** Sve izjave moraju biti ovjerene od strane podnositelja prijave (potpis i pečat).

Upravni odjel za gospodarstvo može zatražiti dostavu dodatne dokumentacije i obrazloženja ukoliko smatra potrebnim.

Zahtjevi se podnose putem on line prijave kojoj se prilaže:

1. Obrazac prijave - potpisan od strane ovlaštene osobe i ovjeren pečatom poslovnog subjekta (priložen je u dokumentaciji uz Javni poziv)
2. preslika registracije gospodarskog subjekta (izvadak iz obrtnog registra, izvadak iz sudskog registra, rješenje). Prijavitelj nije u obvezi dostaviti izvadak iz obrtnog registra ukoliko je naveo ispravan OIB, no u tom slučaju prijavitelj koji nije naveo ili je netočno naveo OIB automatski će biti isključen iz ocjenjivanja jer neće biti moguće izvršiti uvid u podatke iz registra;
3. preslika obavijesti o razvrstavanju poslovnog subjekta prema nacionalnoj klasifikaciji djelatnosti (NKD 2007.) – trgovačka društva;
4. dokaz da podnositelj zahtjeva ima zaposlenu najmanje 1 (jednu) osobu na neodređeno i na puno radno vrijeme (Elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje). Zaposlenom osobom smatra se i vlasnik/ica.

Dovoljno je dostaviti dokumentaciju za samo jednu zaposlenu osobu;

1. preslika posljednjeg JOPPD obrasca (stranica A i stranica B), odnosno potpisana izjava od strane ovlaštene osobe da tvrtka nije obveznik predaje JOPPD obrasca ili da tvrtka još nije imala obvezu predaje JOPPD obrasca;
2. potvrda Porezne uprave o stanju javnog dugovanja za prijavitelja ne starija od 30 dana od dana podnošenja zahtjeva;
3. dokaz o nastalom trošku:

a) preslika računa za kupljenu opremu koji glasi na tvrtku,

b) preslika izvoda žiro-računa kojim se dokazuje izvršeno plaćanje (s označenim stavkama za koje se traži potpora);

1. fotodokumentacija opreme za koju se traži potpora sa naznačenim punim nazivom i specifikacijom opreme;
2. Izjava o korištenim potporama male vrijednosti potpisana od strane vlasnika/-ce ili osobe ovlaštene za zastupanje i ovjerena pečatom tvrtke;
3. Skupna izjava potpisana od strane vlasnika/-ce ili osobe ovlaštene za zastupanje i ovjerena pečatom tvrtke.
4. Obrazac – popis računa

**11. PROCEDURA DODJELE**

* ZAPRIMANJE PRIJAVA vrši se putem e-maila Upravnog odjela za gospodarstvo
* ADMINISTRATIVNA PROVJERA vrši se u Upravnom odjelu za gospodarstvo. Provjerava se je li prijava potpuna, jesu li zadovoljeni svi uvjeti Javnog poziva, je li prijavitelj prihvatljiv i jesu li troškovi prihvatljivi. Prijave koje su zadovoljile administrativnu provjeru upućuju u sljedeću fazu ocjene kvalitete projekta.
* OCJENA KVALITETE I DONOŠENJE ZAKLJUČKA O FINANCIRANJU- Ocjenu kvalitete procijeniti će Stručno povjerenstvo prema unaprijed utvrđenim kriterijima objavljenim u ovom Javnom pozivu. Sve prijave koje budu ocjenjene s 50% ili više od ukupnih bodova, sukladno redu zaprimanja i do iskorištenja sredstava biti će upućene Županu kroz Prijedlog Odluke o financiranju. Župan donosi Zaključak o odobrenju nepovratnih potpora u kojem se navode podaci o korisniku, iznos i namjena potpore.
* OBAVIJEST O ODOBRENIM PRIJAVAMA– Po donošenju Zaključka župana, Istarska županija obavještava prijavitelje putem e-maila da je njihova prijava odabrana za financiranje te se daju upute za daljnje postupanje. Prijavitelji kojima nije odobreno financiranje, također će biti obaviješteni putem e-maila.
* SKLAPANJE UGOVORA– Sa svakim prijaviteljem koji temeljem Zaključka o financiranju od strane župana ostvaruje pravo na potporu male vrijednosti, Istarska županija će sklopiti Ugovor kojim se reguliraju međusobna prava i obveze. Korisnik sredstava je obvezan prije potpisa ugovora dostaviti, kao instrument osiguranja za slučaj nenamjenskog trošenja sredstava, a u svrhu provedbe ugovora, zadužnicu ovjerenu kod javnog bilježnika na minimalno iznos ukupno odobrenih sredstava. Trošak solemnizacije snosi korisnik financijske potpore. Zadužnica se korisniku potpore vraća nakon isteka jedne godine od dana potpisa ugovorne obveze.
* ISPLATA NEPOVRATNE POTPORE MALE VRIJEDNOSTI -

Na temelju Zaključka o financiranju i potpisanog Ugovora, odabranim prijaviteljima isplatit će se sredstva na poslovni račun najkasnije 30 dana nakon potpisivanja Ugovora o dodjeli bespovratnih sredstava.

Lista poduzetnika kojima su isplaćene potpore po ovom Javnom pozivu, objaviti će se na mrežnoj stranici Istarske županije. O dodijeljenoj potpori male vrijednosti, izvješćuje se Ministarstvo financija Republike Hrvatske.

**Bodovanje zahtjeva**

Nakon završene administrativno-tehničke obrade Povjerenstvo će provesti fazu evaluacije u kojoj će primjenom kriterija za bodovanje prijava odrediti koji su od prijavitelja prešli eliminacijski bodovni prag skupivši minimalno 22,5 boda od maksimalno 45 bodova.

Kriteriji za bodovanje prijava temeljem kojih Povjerenstvo ocjenjuje projekte prijavitelja u fazi evaluacije:

|  |  |  |  |  |
| --- | --- | --- | --- | --- |
|  | **KRITERIJI ZA BODOVANJE PRIJAVA u EVALUACIJI (maks. 45 bodova)** | | | |
| 1. | Usklađenost zahtjeva sa ciljevima javnog poziva | U kojoj mjeri je zahtjev i predmet potpore podnositelja usklađen sa ciljevima javnog poziva? | 1-10 | maks. 10 |
| 2. | Inovativnost predmeta tražene potpore | U kojoj mjeri se može ocijeniti da je predmet tražene potpore inovativan i dovoljno dobro i detaljno osmišljen? | 1-10 | maks. 10 |
| 3. | Tržište / poslovanje poduzeća | U kojoj mjeri je istraženo tržište na kojem poduzeće posluje? (samo za prijavitelje Mjere 2.1.) / U kojoj mjeri tražena potpora pospješuje poslovanje poduzeća? (za ostale prijavitelje) | 1-10 | maks. 10 |
| 4. | Postotak vlastitog ulaganja u odnosu na neto vrijednost ukupnog ulaganja | Kriterij uzima u obzir omjer vlastitog ulaganja u odnosu na visinu ostvarive potpore.    =50% **= 1 bod**  >50% i < 79,9% **=5 bodova**  ≥ 80% **=10 bodova** | 1-10 | maks. 10 |
| 5. | Dodatni bodovi | Kvaliteta obrazloženja kako će predmet tražene potpore utjecati na poslovanje poduzeća.  Modularnost/replikativnost osmišljenog proizvoda/usluge. | 1-5 | maks. 5 |

\*Dokazuje se skupnom izjavom

\*\* Ukupni bodovi za ovaj kriterij računati će se na način da će svaki član povjerenstva zasebno izračunati bodovnu ocjenu koju čini aritmetička sredina bodova dodijeljenih svakom pojedinom kriteriju, a potom će se izračunati aritmetička sredina bodova svih članova povjerenstva.

**POTPORE MALE VRIJEDNOSTI SUKLADNO UREDBI KOMISIJE (EU) br. 1407/2013**

Potpore koje se dodjeljuju po ovom Javnom pozivu dodjeljuju se sukladno pravilima EU o pružanju državne potpore propisanim Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL EU, L352 od 24.12.2013.) – u daljnjem tekstu Uredba.

Poduzetnici koji predaju zahtjev za dodjelu potpore temeljem ovog Javnog poziva moraju zadovoljiti pravila navedena u prethodno navedenoj Uredbi, odnosno pravila koja su specificirana u nastavku.

Sukladno članku 2., točke 2. Uredbe pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Ovaj Javni poziv ne odnosi se:

- na poslovne subjekte koji djeluju u sektoru primarne proizvodnje poljoprivrednih proizvoda,

- na potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda u slučajevima određenim niže navedenom uredbom,

- na potpore koje se dodjeljuju poduzetnicima koji djeluju u sektorima ribarstva i akvakulture,

- na potpore za djelatnosti usmjerene izvozu u treće zemlje ili države članice, odnosno

potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću te potpore koje se uvjetuju uporabom domaćih proizvoda umjesto uvezenih, a sve sukladno članku 1. stavku 1. točkama a) do e) Uredbe,

- na potpore za kupovinu vozila za cestovni prijevoz tereta sukladno članku 3. točki 2.

Uredbe.

Sukladno članku 3. Uredbe ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR tijekom razdoblja od tri fiskalne godine, a za poduzetnika koji obavlja cestovni prijevoz tereta za najamninu ili naknadu ne smije premašiti 100.000,00 EUR tijekom tri fiskalne godine te se ta navedena granica primjenjuje bez obzira na oblik ili svrhu potpore.

Ukoliko su, općim uvjetima Javnog poziva ili pojedinom mjerom, ograničenja detaljnije specificirana, ista se prvenstveno primjenjuju.

**12. OSTALE ODREDBE**

Korisnik potpore je dužan omogućiti davatelju potpore kontrolu namjenskog utroška dobivene potpore. Ukoliko poduzetnik u skladu s Javnim pozivom ostvari pravo na potporu na temelju dostavljene neistinite dokumentacije, suprotno uvjetima utvrđenim ovim Javnim pozivom ili se utvrdi da je za istu namjenu primio potporu iz drugih izvora, dobivena sredstva uvećana za zakonsku zateznu kamatu koja se obračunava od dana primitka iznosa mora vratiti u Proračun Istarske županije, te se u sljedećih pet (5) godina isključuje iz svih programa sufinanciranja i subvencioniranja Istarske županije.

Korisnik potpore dužan je Istarsku županiju putem e-maila [gospodarstvo@istra-istria.hr](mailto:gospodarstvo@istra-istria.hr) obavijestiti o svim promjenama u poslovnom subjektu koje se odnose na Javni poziv u roku od 8 dana od nastanka promjene (npr. osoba ovlaštena za zastupanje, IBAN, promjena djelatnosti i dr.).

Poduzetnik snosi odgovornost ukoliko podnese zahtjev, a ne ispunjava uvjete ovog Javnog poziva određene Zakonom o poticanju razvoja malog gospodarstva („Narodne novine broj 29/02, 63/07, 53/12, 56/13, 121/16) i Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije – „de minimis“ potpore (''SL EU L352, 24.12.2013., str.1.'').

Sukladno Zakonu o pravu na pristup informacijama („Narodne novine“ broj 25/13 i 85/15), Istarska županija kao tijelo javne vlasti obvezno je radi upoznavanja javnosti omogućiti pristup informacijama o svom radu pravodobnom objavom na mrežnim stranicama. Slijedom navedenog, poduzetnik podnošenjem Zahtjeva za potporu koja sadrži njegove osobne podatke daje privolu da Istarska županija prikuplja, obrađuje, pohranjuje i prenosi **njegove osobne podatke u svrhu:**

* **obrade zahtjeva za dodjelu nepovratne potpore,**
* **sklapanja ugovora u vezi s predmetom zahtjeva,**
* **oglašavanja i objavljivanja na službenim mrežnim i ostalim stranicama i očevidnicima Županije te registrima nadležnih Ministarstava,**
* **kontaktiranja u svezi dostave informacija za izradu evaluacije učinka dodijeljenih potpora** sve uz primjenu obvezujućih odredbi Opće uredbe (EU) 2016/679 o zaštiti pojedinaca u vezi s obradom osobnih podataka i slobodnom kretanju takvih podatka (u nastavnom tekstu Opća uredba), Zakona o provedbi Opće uredbe o zaštiti podataka (NN broj 42/2018) od 9. svibnja 2018. godine, te ostalih nacionalnih propisima kojima se regulira zaštita osobnih podataka.

Poduzetnik podnošenjem zahtjeva potvrđuje da je upoznat  sa svojim pravima i ostalim postupanjima u odnosu na prikupljanje, obradu, prijenos, objavu i pohranu mojih osobnih podataka u predmetnu svrhu, te da će biti zaštićeni od pristupa neovlaštenih osoba, te pohranjeni na sigurno mjesto i čuvani u skladu s uvjetima i rokovima predviđenim zakonskim propisima, aktima i odlukama Županije. Prava  i postupanja u odnosu na osobne podatke mogu se vidjeti i na web stranici [www.istra-istria.hr](http://www.istra-istria.hr).

Ovaj Javni poziv objavljuje se na mrežnoj stranici Istarske županije [www.istra-istria.hr](http://www.istra-istria.hr)

Dodatne informacije mogu se dobiti isključivo putem elektroničke pošte

[gospodarstvo@istra-istria.hr](mailto:gospodarstvo@istra-istria.hr)

KLASA: 402-08/22-01/01

URBROJ: 2163-22/1-22-15

Datum: 7. listopada 2022.